Беларуская рэгіянальная арганізацыя РНА

**Беларуская рэгіянальная арганізацыя «РНА»** — аддзяленьне нацыстоўскага руху «Расейскае нацыянальнае адзінства» (Санкт-Пецярбург, Расея) ў Беларусі, заснаванае ў 1994 годзе ў Менску. Дзейнічае безь дзяржаўнай рэгістрацыі.

## Мэты
Беларускае аддзяленьне РНА стаіць на пазыцыях культурна-моўнага расейскага нацызму.

## Гісторыя
16 кастрычніка 1990 году былы электрасьлесар Аляксандар Баркашоў стварыў у Маскве рух «Расейскае нацыянальнае адзінства» («РНА»). У 1993 г. прадстаўнікі «РНА» ўпершыню прыехалі ў Менск на канцэрт расейскага барда Булата Акуджавы (1924—1997), дзе пазьней прыцягнулі юнакоў да раздачы сваёй прапагандысцкай літаратуры каля будынка Беларускай дзяржаўнай філярмоніі (раён плошчы Якуба Коласа).

Так званае «Беларускае аддзяленьне» зьявілася ў 1994 годзе. У верасьні 1994 г. расейскамоўная газэта «Мужчынскі клюб» выдала інтэрвію з кіраўніком аддзяленьня «РНА» ў Беларусі Андрэем Вавуліным. 17 лістапада 1995 г. менскі гарадзкі клюб «Колаварот», які быў суполкай «РНА», атрымаў улік ва ўправе юстыцыі Менскага гарвыканкаму і меў у якасьці задачаў «паляпшэньне маральнага клімату гораду, умацаваньне сацыяльнай абароненасьці грамадзянаў». На люты 1999 г. суполкі «РНА» існавалі ў 11 гарадах Беларусі.

10 траўня 1999 году беларускія баркашоўцы падалі дакумэнты на рэгістрацыю ў Міністэрства юстыцыі Рэспублікі Беларусь, але дагэтуль ім у гэтым адмаўляюць. Заснавальнікам «беларускага райху» быў Глеб Самойлаў, якому ў той час было 18 гадоў. 5 жніўня 2000 году ён быў забіты ў сваім пад’езьдзе трыма нажавымі ўдарамі ў грудзі. Забойца пакуль ня знойдзены. Сьледзтва падазрае, што заказчыкам гэтага злачынства мог быць Валер Ігнатовіч — былы паплечнік Самойлава.

Афіцыйна з 11 лістапада 2001 году арганізацыю ўзначаліў выхадзец з Горадні Андрэй Саковіч, якому ў той час было 28 гадоў.

Найбольш актыўна РНА дзейнічае на ўсходзе Беларусі. Улетку 2007 году кіраўніца Віцебскага лялечнага тэатру Вікторыя Дашкевіч атрымоўвала лісты з подпісам РНА — з патрабаваньнем перавесьці рэпэртуар на расейскую мову. Дашкевіч накіравала ў сувязі зь лістом скаргу ў праваахоўныя органы, аднак улады адмовіліся распачаць крымінальную справу. Ліставаныя пагрозы ад РНА атрымлівалі й журналісты газэты «Витебский куръер».

Надпісы «РНА» часта зьяўляюцца ў Курапатах — імі суправаджаліся акты пашкоджаньня мэмарыяльнага ўшанавальнага знаку і лавы Клінтана. Фашыстоўскую свастыку з пазнакай «РНА» часта можна ўбачыць і на габрэйскіх могілках, на помніках ахвярам Галакосту.

У чэрвені 2007 году кіраўніца Віцебскага аддзяленьня АГП атрымала ліст ад РНА з пагрозай асабістай расправы, калі яна ня спыніць сваю апазыцыйную дзейнасьць. 16 жніўня 2007 актывісты апазыцыйнай Партыі БНФ знайшлі пры ўваходзе ў сядзібу партыі макет выбуховай прылады з эмблемай РНА, якая нагадвае свастыку, і з пачкам улётак РНА. РНА заявіла, што не падкладала макет прылады.

Вядомы толькі адзін выпадак, калі актывіст РНА трапіў пад суд: у Гомлі 6 месяцаў зьняволеньня атрымаў нехта Якаўчук, пакараны за ўдзел у незарэгістраванай арганізацыі.

Назіральнікі адзначаюць, што пасьля сьмерці ў 2000 годзе тагачаснага лідэра беларускай філіі РНА Самойлава, арганізацыя заняпала. Паводле незалежных крыніц, цяпер у РНА ўсяго некалькі дзясяткаў актывістаў.

## Крыніцы

## Вонкавыя спасылкі
* Суполка Ў Кантакце

Катэгорыя:Палітычныя партыі Беларусі
Катэгорыя:Зьявіліся ў 1994 годзе
Катэгорыя:Нэанацыстоўскія партыі Беларусі
Катэгорыя:Ультраправыя партыі Беларусі